Studentenes Landsforbund

Studentenes Landsforbund, forkortet StL, var fram til sammenslåingen med Norsk Studentunion (NSU) Norges største studentorganisasjon og representerte på det meste 100 000 studenter ved 30 høyere utdanningsinstitusjoner. StL var partipolitisk uavhengig, og hadde som mål å ivareta og fremme studentenes økonomiske, faglige, kulturelle, sosiale og demokratiske interesser.
StLs siste leder var Ina Tandberg.


== Historie ==
StL ble stiftet i mai 1996 gjennom en sammenslåing av Høgskolestudentenes Landsforbund (HSL), Norsk Elevsamskipnad for Teknisk Studerende (NETS) og Landslaget for Norges Sykepleierstudenter (LNS). Fra 1. juli 1999 ble Landslaget for Norges Lærerstudenter (LNL) og Barnevern-, sosionom- og vernepleierstudentene en del av StL. Høgskolestudentorganisasjonene var nå samlet til én organisasjon. På StLs landsmøte i april 2009 stemte organisasjonen for sammenslåing med NSU, og organisasjonene slo seg formelt sammen i april 2010. 


=== Organisasjonsoppbygging ===
Landsmøtet, som møttes hvert år i mars/april, var StLs øverste organ. Landsmøtet vedtok StLs politikk, og valgte styremedlemmer. Mellom Landsmøtene var Landsstyret organisasjonens øverste organ. I Landsstyret satt representanter fra de lokale studentdemokratiene. Styret (de heltidstillitsvalgte) og sekretariatet (de ansatte), tok seg av den daglige styringen av organisasjonen.


==== Landsmøtet (LM) ====
Landsmøtets delegater ble valgt fra de lokale studentdemokratiene. Hvert demokrati sendte to eller flere delegater til Landsmøtet. Delegatfordelingen ble regnet ut etter representasjonsnøkkelen i vedtektene. Landsmøtet vedtok et prinsipprogram hvert tredje år (StLs prinsipielle meninger) og årlige arbeidsprogram (StLs arbeidsoppgaver og mål for inneværende år). Landsmøtet valgte også styret, som bestod av fem heltidstillitsvalgte medlemmer, valgt fra medlemsinstitusjonene. I tillegg var det Landsmøtet som vedtok og reviderte vedtektene og budsjettet til StL, samt avgjorde store og prinsipielle saker.


==== Landsstyret (LS) ====
For å følge opp Landsmøtets vedtak og intensjoner, samt for å gi StLs medlemmer større innflytelse på organisasjonens gjøremål, valgte alle medlemsinstitusjonene et eller flere medlemmer til Landsstyret. Landsstyret var øverste organ mellom Landsmøtet, og møttes fem ganger i året. Landsstyret fulgte opp styrets arbeid, og gjorde vedtak i viktige og prinsipielle saker som dukket opp i løpet av perioden mellom Landsmøtene. Landsstyret innstilte i alle landsmøtesakene.


==== Styret ====
Styret bestod av leder, nestleder, fag- og forskningspolitisk ansvarlig, velferdspolitisk ansvarlig og internasjonalt ansvarlig. De ble valgt av Landsmøtet for ett år av gangen. Virkeperioden var fra juli til juni. Styret tok de daglige avgjørelsene, utøvde StLs politikk og representerte organisasjonen.


==== Sekretariatet ====
StL hadde ved sammenslåingen et sekretariat på syv heltidsansatte. Sekretariatet bestod av sekretariatsleder, økonomikonsulent, kontorsekretær, organisasjonskonsulent med ansvar for fag, organisasjonskonsulent med ansvar for generell studentpolitikk, medlemskontakt og informasjonskonsulent.
Sekretariatet stod for den den daglige driften av kontoret, og hadde en støttefunksjon for styrets arbeid.


== StLs oppgaver ==
StL lokalt
En av hovedoppgavene til StL var å støtte opp under studentpolitisk arbeid på lokalt plan. Dette gjorde StL blant annet ved å holde kurs, regionale samlinger og nasjonale konferanser. StL hjalp også til i vanskelige saker på lokalt nivå, og fungerte som støtte for lokale studentdemokratier som hadde problemer med høgskolen/universitetet, organisatoriske problemer eller andre problemer som kunne være vanskelig for lokale studentdemokratier å håndtere selv. StL bistod de lokale studentdemokratiene i klagesaksarbeid.


=== StL nasjonalt ===
Som en nasjonal studentorganisasjon representerte StL studentene i en rekke råd, utvalg og komiteer. Noen av de viktigste foraene StL var representert i, var:
Universitets- og høgskolerådet (UHR), styret i Statens lånekasse, Forskningsutvalget, nasjonale råd for lærerutdanningene, helse- og sosialfag, teknologiske fag og økonomiske- og administrative fag, styringsgruppa for Samordna opptak og Utvalg for høgere utdanning.


=== StL internasjonalt ===
StL representerte norske studenter i European Students' Union (ESU), som er paraplyorganisasjonen for de europeiske studentorganisasjonene. En av ESUs viktigste oppgaver er å følge opp Bologna-avtalen og den etterfølgende Lisboa-strategien.
StL var også representert i styret til Studentenes og akademikernes internasjonale hjelpefond (SAIH). Solidaritetsarbeidet var også på dagsordenen i ESU.


== Grunnleggende politiske prinsipper ==
StLs politikk og aktivitet var basert på fire grunnleggende prinsipper, formulert slik:

Statens overordnede ansvarDet må sikres at alle kan studere uavhengig av økonomisk bakgrunn. Staten må ha det overordnede ansvaret for å finansiere høgere utdanning og sikre høy utdannings- og forskningskvalitet ved de ulike institusjonene.Høy utdanningskvalitetUtdanningene som tilbys ved norske utdanningsinstitusjoner skal holde høy standard og tilfredsstille internasjonale krav. Undervisningen skal være relevant og utdanningene basert på det fremste innen forskning og utviklingsarbeid.Lik rett til utdanningForskjeller i sosial og kulturell bakgrunn, økonomiske eller geografiske forhold, kjønn, alder, legning eller funksjonsgrad skal ikke være til hinder for muligheten til å ta og delta i utdanning.Studenters deltakelse og ansvarStudenten skal være en likestilt partner i det høgere utdanningssystemet, og skal oppfordres til deltakelse, aktiv refleksjon og studentmedvirkning. Studentene har rett og plikt til å delta aktivt i lokale beslutningsprosesser som påvirker utdanningen.


== Ny studentorganisasjon ==
Norsk Studentunion og Studentenes Landsforbund hadde i flere år arbeidet for å utvikle et grunnlag for sammenslåing av de to studentorganisasjonene. Det hadde vært nedsatt sammenslåingskomiteer, men tidligere hadde forslag om sammenslåing blitt nedstemt. Ved NSUs landsting i 2000 stemte et tilstrekkelig stort mindretall imot sammenslåing. I 2009 ble imidlertid sammenslåing av NSU og StL godtatt av organisasjonene, og 22. - 25. april ble det arrangert stiftelsesmøte for den nye, samlede studentorganisasjonen i Norge på Oslo Kongressenter. Kronprins Haakon Magnus deltok på stiftelsesmøtet. Organisasjonen fikk navnet Norsk Studentorganisasjon (NSO).


== Ledere i Studentenes Landsforbund ==
Ina Tandberg 2009 – 2010
Øistein Ø. Svelle 2008 – 2009
Olav Øye 2007 – 2008
Katrine Elida Aaland 2006 – 2007
Øyvind Reidar Bakke 2005 – 2006
Njål Bele 2004 – 2005
Anne Marte Klubbenes 2003 – 2004
Johannes Fjose Berg 2002 – 2003
Karianne Jonson 2001 – 2002
Audun Fledsberg 2000 – 2001
Olve Klevmo Møller 1998 – 2000
Cecilie P. Øyen 1997 – 1998
Jørn Eilertsen 1996 – 1997


== Referanser ==


== Eksterne lenker ==
StLs hjemmeside